ΓΡΑΠΤΗ ΕΡΩΤΗΣΗ E-2839/98

υποβολή: Daniel Varela Suanzes-Carpegna (PPE) προς την Επιτροπή

(28 Σεπτεμβρίου 1998)

Θέμα: Η μελλοντική πολιτική της Ένωσης για τους λιμένες και τις θαλάσσιες μεταφορές

Απαντώντας στην ερώτησή μου αριθ. 3493/95(1) της 15/2/1995, η Επιτροπή επισήμαινε ότι είχε δημιουργήσει μια Task Force για τα θαλάσσια συστήματα του μέλλοντος επιδιώκοντας την προσέγγιση μεταξύ έρευνας και βιομηχανίας στον τομέα των θαλάσσιων βιομηχανιών, ο οποίος περιλαμβάνει τις ναυπηγικές κατασκευές, τις θαλάσσιες μεταφορές και τους θαλάσσιους πόρους (αλιεία, ιχθυοκαλλιέργεια, ενέργεια). Η Επιτροπή επισήμαινε επίσης τον πρωταρχικό χαρακτήρα που αποδίδει στην περιφερειακή διάσταση της θαλάσσιας βιομηχανίας και τόνιζε τις στενές σχέσεις μεταξύ των περιοχών, δια μέσου της AMRIE (Σύνδεσμος των Θαλασσίων Περιφερειακών Συμφερόντων στην Ευρώπη) και δια μέσου της CRPM (Διάσκεψη των Παραθαλάσσιων Περιφερειακών Περιοχών της Κοινότητας). Επίσης, στην Πράσινη Βίβλο της για τους λιμένες αναφέρεται στη συνέχιση της χρηματοδότησης υπέρ σχεδίων θαλασσίων μεταφορών στο πλαίσιο του 5ου Προγράμματος Πλαισίου Ε & Α.

1. Μπορεί η Επιτροπή να μας πληροφορήσει εάν η προαναφερθείσα Task Force εξακολουθεί να υφίσταται και, εάν ναι, ποιά είναι η σύνθεσή της, η μέθοδος εργασιών της, οι στόχοι της και η σχέση της με τις προαναφερθείσες περιφερειακές οργανώσεις;

2. Μπορεί η Επιτροπή να μας πει ποιές κατευθυντήριες γραμμές θα απαιτηθούν από τα προγράμματα θαλάσσιων μεταφορών προκειμένου να εξασφαλίσουν πρόσβαση στις κοινοτικές χρηματοδοτήσεις στο πλαίσιο του 5ου Προγράμματος Πλαισίου Έρευνας και Ανάπτυξης.

3. Μπορεί η Επιτροπή να μας πει κατά πόσον έλαβε υπόψη τη θέση της CRPM κατά την εκπόνηση της Πράσινης Βίβλου της για τους λιμένες και εάν πρόκειται να τη λάβει υπόψη στο μέλλον κατά τη χάραξη της πολιτικής για την ανάπτυξη λιμένων στις θαλάσσιες προσόψεις της Ευρώπης;

Απάντηση του κ. Bangemann εξ ονόματος της Επιτροπής

(13 Νοεμβρίου 1998)

Η Επιτροπή συγκρότησε ομάδα ειδικών καθηκόντων για τα "θαλάσσια συστήματα του μέλλοντος" το 1995. Κύριο στόχο της αποτελεί να εξασφαλίσει ότι η χρηματοδότηση της έρευνας εστιάζεται στενά στις ανάγκες του τομέα. Η ομάδα ειδικών καθηκόντων απαρτίζεται από υπαλλήλους της Επιτροπής που ασχολούνται με θέματα που σχετίζονται με τα ερευνητικά προγράμματα στον τομέα της θάλασσας υπό την προεδρία της Γενικής Διεύθυνσης Βιομηχανίας.

Η ομάδα ειδικών καθηκόντων συνεργάζεται στενά με τη βιομηχανία όσον αφορά στον καθορισμό των ερευνητικών και αναπτυξιακών προτεραιοτήτων για τον τομέα και στην προπαρασκευή του πέμπτου προγράμματος πλαισίου. Χάρη στις κοινές προσπάθειες της ομάδας ειδικών καθηκόντων για τις βιομηχανίες, τα επιτεύγματα για τον θαλάσσιο τομέα υπήρξαν σημαντικά στις περιπτώσεις κατά τις οποίες οι θαλάσσιες τεχνολογίες και μεταφορές αποτέλεσαν ειδικά μέρη βασικών δράσεων. Η συμμαχία των θαλασσίων περιφερειακών συμφερόντων στην Ευρώπη (ΑΜRIE) συμμετέχει ως παρατηρητής στα έργα της ομάδας ειδικών καθηκόντων και μπορεί να θεωρηθεί ότι και η διάσκεψη των θαλάσσιων περιφερειών (CPRM), λόγω της προνομιούχου σχέση της με την AMRIE και τις συχνές επαφές της με την Επιτροπή, συμμετέχει έμμεσα σε αυτήν.

Η πρόσβαση στην κοινοτική χρηματοδότηση για τα έργα θαλασσίων μεταφορών στο πλαίσιο του πέμπτου προγράμματος πλαισίου εξασφαλίζεται ιδίως μέσω δύο καθοριστικής σημασίας δράσεων: "Χερσαίες μεταφορές και θαλάσσιες τεχνολογίες" που αποσκοπεί στην ενθάρρυνση της ανάπτυξης και της ολοκλήρωσης των γνώσεων και των τεχνολογιών που προσιδιάζουν στις θαλάσσιες και χερσαίες μεταφορές και "Αειφόρος κινητικότητα και πολυμεσικότητα" που αποσκοπεί στην εξασφάλιση της ανάπτυξης της πολιτικής και των επιχειρησιακών εναλλακτικών δυνατοτήτων για ένα ολοκληρωμένο, διαλειτουργικό, ευρωπαϊκό, υδάτινο, σιδηροδρομικό, εναέριο και οδικό σύστημα μεταφορών, σε ευρεία πολυμεσική βάση, προκειμένου να εξασφαλιστεί η διακίνηση ατόμων και εμπορευμάτων.

Η πράσινη βίβλος για τους λιμένες και τη θαλάσσια υποδομή(2), έλαβε υπόψη της, σε πολλές περιπτώσεις, τόσο τις ιδιομορφίες των περιφερειακών περιοχών από άποψη ανάπτυξης λιμενικών υποδομών όσο και την ανάγκη να εξασφαλιστεί η δέουσα προσβασιμότητα στις περιφερειακές περιοχές. Αυτό αναγνωρίζεται ρητώς στην παράγραφο 17 με αναφορά σε έναν από τους στόχους για τη συμπερίληψη των λιμένων στο ΤΕΝ-Τ (Διευρωπαϊκό δίκτυο μεταφορών) που έχει ως στόχο την "βελτίωση της προσβασιμότητας των περιφερειακών περιοχών και την ενίσχυση της οικονομικής και κοινωνικής συνοχής εντός της Κοινότητας μέσω της βελτίωσης των εσωτερικών θαλασσίων συνδέσεων στην Κοινότητα, αποδίδοντας ιδιαίτερη σημασία στις νήσους και τις περιφερειακές περιοχές".

Επίσης όσον αφορά το πλαίσιο των λιμενικών επιβαρύνσεων, αναγνωρίζεται ότι σειρά ευρωπαϊκών λιμένων βρίσκονται σε λιγότερο αναπτυγμένες και περιφερειακές περιοχές της Κοινότητας και συχνά αποτελούν τη μόνη σύνδεση με την υπόλοιπη Κοινότητα, συνιστώντας κέντρα σημαντικών οικονομικών δραστηριοτήτων στην περιφέρειά τους. Κατά συνέπεια αποτελούν σημαντικές παραμέτρους για τις κοινοτικές πολιτικές συνοχής που θα πρέπει να γίνουν σεβαστές προκειμένου να εφαρμοστεί συστηματικότερα το σύστημα επιβαρύνσεων συναρτήσει του κόστους.

Αναμένεται ότι τα νέα μέτρα που θα πρέπει να ληφθούν εκ μέρους της Επιτροπής κατά την ανάπτυξη της συνέχειας που θα πρέπει να δοθεί στην πράσινη βίβλο επιβάλλεται να λάβουν υπόψη τα ως άνω στοιχεία.

(1) ΕΕ C 137 της 8.5.1996, σελ. 15.

(2) COM(97)678 τελικό.